Bertel Haarder (V), 2008-12-02:
Forslagsstillerne ønsker, at der udarbejdes et obligatorisk pensum for undervisningen i førstehjælp på alle klassetrin fra 0. til 10. klasse integreret i relevante fag ud over færdselslære, og at minimum én lærer på hver folkeskole uddannes som førstehjælpsinstruktør.
Det synes regeringen er unødvendigt, fordi førstehjælpsundervisning i dag indgår i faget færdselslære, som er et af folkeskolens tre obligatoriske emner på 1. til 9. klassetrin.
Det er jo sådan med folkeskolens obligatoriske emner, at de gennemføres som led i undervisningen i obligatoriske fag.
Førstehjælp er ikke omtalt i slut- og trinmål.
Det indgår i ministeriets vejledende læseplan, men det er jo sådan, at langt, langt de fleste kommunalbestyrelser faktisk gør ministeriets vejledende læseplan bindende for undervisningen på kommunens skoler, og det er jo svært at forestille sig en kommune, som tager fat i ministeriets vejledende læseplan og sætter en streg over førstehjælp.
Det tvivler jeg på at de gør.
Det fremgår i øvrigt af ministeriets vejledende læseplan, at undervisningen på 1.-6. klassetrin skal omfatte forholdsregler i forbindelse med tilskadekomst, herunder alarmering og førstehjælp.
Det fremgår også, at undervisningen på 7.-9. klassetrin skal omfatte forholdsregler ved ulykker, herunder standsning af ulykken, altså begrænsning af ulykken, livreddende førstehjælp, tilkaldelse af hjælp og almindelig førstehjælp.
Endvidere fremgår det af trinmålene for 5. klasse i faget idræt, at eleverne skal kende til bjærgning og til livredning.
Efter beslutningsforslaget skal der udarbejdes et obligatorisk pensum for undervisningen fra 0. til 10. klasse, og det kan jo kun forstås på den måde, at det ønskes, at undervisningen i førstehjælp skal fylde mere i folkeskolen.
Jeg forstår udmærket intentionerne hermed, men synes, at hvis man lever op til den vejledende læseplan, som næsten alle kommuner gør bindende, så giver man førstehjælpen det, som førstehjælpen har brug for, også fordi lærerne i læreruddannelsen jo faktisk får tilbudt et kursus i færdselslære, herunder førstehjælp.
De skal have tilbudt et sådant kursus.
Førstehjælp er jo desværre ikke det eneste emne, som banker på folkeskolens dør.
Jeg kan her fra det seneste par år nævne henvendelser vedrørende sorgbearbejdning i skolen, mediation og konflikthåndtering i skolen, forbrugerundervisning og forbrugerforhold i skolen, varedeklarationer, bæredygtig udvikling, kreditgivning og renteberegning, dans, fiskeriets betydning for samfundet m.v.
Altså, der står mange uden for skolens dør og beder om, at man i skolen nu husker at undervise i det og i det og i det.
Hvis meningen er, at der skal bruges mere tid på førstehjælp, skal den tid jo tages fra noget andet.
Hvis meningen er, at der skal en ekstra time til om ugen, koster det 60 mio. kr. om året; altså, bare en time på et enkelt klassetrin koster 60 mio. kr. om året.
Og den slags prioriteringsspørgsmål, hvad enten det nu handler om at tage tid fra et andet fag eller det handler om at bruge ekstra penge, er jo noget, vi plejer at drøfte i folkeskolens forligskreds.
Derfor vil jeg opfordre Socialdemokraterne til at rejse spørgsmålet der, og jeg vil selvfølgelig være klar til at sætte det på dagsordenen og drøfte det på kommende møder i forligskredsen. Jeg kan i øvrigt oplyse, at forligskredsen også vil møde et forslag om, at vi som led i en igangværende revision af slut- og trinmål for folkeskolens obligatoriske emner overvejer, hvordan vi inden for de gældende rammer kan styrke undervisningen i førstehjælp, f.eks. ved at indarbejde førstehjælpsundervisning i målene for det obligatoriske emne, sundheds- og seksualundervisning og familiekundskab, sådan at fokus i forbindelse med førstehjælp ikke alene er rettet mod færdselslære og færdselsulykker.
Det vil jeg vende tilbage til.
I begyndelsen af det nye år vil der foreligge udkast til nye slut- og trinmål, og det er der, jeg synes at vi skal tage førstehjælpen ind i billedet, og det er i den forbindelse, jeg synes vi skal drøfte det i folkeskoleforligskredsen.
Efter forslaget skal der uddannes mindst én lærer på hver skole som førstehjælpsinstruktør.
Det er sådan, at man efter folkeskoleloven jo altså skal have en læreruddannelse, hvis man vil undervise i folkeskolen, og i reglerne om læreruddannelsen er det sådan, at de studerende skal have tilbudt et kursus i færdselslære, herunder førstehjælp.
Jeg vil gerne tilføje, at lovgivningen jo i almindelighed ikke stiller særlige krav til, hvilke lærerkræfter der skal være til stede på de enkelte skoler, så dette helt særlige krav om en lærer, som er uddannet i dette emne, er jo lidt ude af trit med, at vi ikke i øvrigt har sådanne krav.
Men som sagt synes jeg, at det hører hjemme i skoleforligskredsen, og der tager jeg gerne en snak om det, første gang i forbindelse med de nye trin- og slutmål for en række fag.